《园居六咏为河南方伯丰公庆赋 其二 农亩躬耕》
明代·黄仲昭

绕舍茫茫百顷田，深耕应可乐尧天。绿蓑二月西畴雨，黄犊一犁北垄烟。

荷锸长吟过柳外，蒸藜炊黍饷林边。秪今天下需元老，未许归来学辋川。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。